Kažimír, Peter, podpredseda vlády a minister financií SR (2015-09-18):
Ďakujem veľmi pekne, pán predsedajúci, za možnosť vystúpiť. Ja sa nenechám stiahnuť úrovňou diskusie, ktorú tu predniesol pán poslanec Hlina, napriek tomu, že, alebo možno vďaka tomu, že ho poznám vyše 20 rokov, a odpúšťam mu tým pádom. Lebo všetko môže sa stať, len, len urážky nemôžu, po mojej tvári proste nestečú ako po igelite. Možno ste zvyknutý z útočenia na iných mojich kolegov z politiky, že vaše slová, ktoré z vás vychádzajú ako z mlynčeka na mäso a pofŕkajú každého, proste jeho, jeho tvár, že sa každý len takto akože obhliadne. Upozorňujem vás, pán poslanec, že ja nie som ten prípad. Vyprosím si, vyprosím si fabulácie, nápady vaše, ako sám označujete, že sú to možno vaše fóbie. Základná vec, návrh tohto zákona je transpozícia. Chápete? Je to transpozícia európskej smernice. Vy v jednej časti výroku hovoríte, vďaka tomu, že sme v Európskej únii, ináč by sme boli mŕtvi a na druhej strane popierate to, že sa vyjadrujete k zákonu, ktorý je transpozíciou. Čiže ja si ani neberiem to, čo hovorí pán poslanec Martvoň, že ďakuje ministerstvu financií. Neďakujte ministerstvu financií. Ministerstvo financií prepísalo európsku smernicu do slovenskej legislatívy. Dobre? Ľavá zadná. Ani plus, ani mínus. (Potlesk.) Sami ste povedali, ste sa pripravovali na túto schôdzu iba na zákon o DPH. Vaša vôľa. Nemôžete vystúpiť takýmto spôsobom a pourážať ľudí, keď ste našli, teraz poviem, pár minút alebo hodiny nejakej prípravy nejaký paragraf. Ja vás veľmi pekne prosím, boli sme schopní komunikovať osobne, telefonicky, e-mailom, naživo v mnohých veciach veľmi konštruktívne. Ak máte problém s týmto, nejakým veciam nerozumiete, čo je úplne normálne, čo je úplne bežné. Ani pre mňa to nie je odborná agenda. Tak ako povedal pán poslanec Beblavý, on sa jej proste profesionálne venuje niekoľko rokov. Ja ho rešpektujem z pohľadu toho, že vie, o čom hovorí. Pri všetkej úcte, vo vzťahu k tomuto zákonu neviete, o čom hovoríte. Tušíte, tušíte, počujete trávu rásť. Máte nejaké skúsenosti, máte podozrenia a máte svoju proste dispozíciu k týmto veciam. Nechcem ísť proste do roviny. Ale fakt si vyprosím, vyprosím, aby ste podsúvali, lebo toto je verejný priestor. Podsúvate to kolegom z politiky, podsúvate to ľuďom, ktorí to môžu počuť alebo vidieť, podsúvate to médiám. Ja vás vyzývam, aby ste v tom v krátkom čase, ktorý nám zostáva do druhého čítania, si našli čas na stretnutie na rezorte financií a nechali si tieto veci vysvetliť. Tam ich pomenujte, každú jednu vec vám buď vyvrátime, alebo nevyvrátime. Ale budeme mať za sebou jasný, jasný dialóg o tom, čo, ako, aspoň aby sme vedeli pomenovať veci jasným, jasným menom. Pretože toto je proste jednoduché. Tak ja chápem, že je to z politiky, je to príťažlivé, môžete povedať čokoľvek. Ale nie čokoľvek je pravda. A nie čokoľvek sa čo len blíži k pravde. Takže opakujem a odpovedám týmto obom pánom poslancom. Toto je transpozícia zákona. Ak vieme a sú nejaké ďalšie nápady alebo proste výsledok nejakého, nejakého jasného, jasného ťahu na bránu z hľadiska väčšej ochrany spotrebiteľov, ten čas je krátky. To znamená, viete veľmi dobre a to platí pre nás všetkých, volebné obdobie sa končí z hľadiska politického cyklu. Ďalšia legislatíva vo všetkých oblastiach bude môcť byť účinná najskôr od septembra budúceho roku, možno až od januára roku 2017 vo väčšine vecí. Ak máte a tu platí podaná ruka, ak sú tu nejaké návrhy, viac hláv, viac rozumu. Tak, tak možno potlačte politické ciele, vždycky sa vieme dohodnúť aj na predložení pozmeňovacieho návrhu v pléne alebo podobne na výbore. Viete, že mnohokrát sa to tak udialo. Len nás neprekvapujte návrhmi, ktoré my tu máme potom za hodinu odsúhlasiť. Je to zložitá oblasť, kde potrebujeme aj interakciu s trhom. Nemusí byť súhlasná, ale potrebujeme ju, lebo sú to proste dôležité súčasti našej ekonomiky a nemali by sme sa prekvapovať. Nehovorím, že aj industry, bankový priemysel má s vecami súhlasiť, ale má právo byť informovaný, ak meníme legislatívu. Takže toho času je málo z hľadiska fungovania alebo výborov, ktoré sa budú zaoberať týmito zákonmi, tak využime najbližšie týždne na to, ak sú nejaké návrhy, dohodnime sa potom aj na politickej prezentácii týchto návrhov. Z tohto pohľadu si myslím, že aj vo vzťahu k pánom obom poslancom mám nejakú osobnú históriu, kde viete, že som vždy splnil slovo. Takže v jednom prípade, pán poslanec Hlina, fakt vás prosím, aby ste si našli čas a prišli na rezort financií, verne vás, vás proste pozývam na to stretnutie, kde si rozoberieme transpozíciu európskej smernice, kde pomáha alebo škodí, alebo je neutrálna k nebankovému biznisu, tieto tri veci si musíme proste vyriešiť. A, pán poslanec Beblavý, ak sú konkrétne návrhy, poďme sa o nich rozprávať. Ďakujem veľmi pekne. (Potlesk.)